Η Π.Α.Ε. Ολυμπιακός ανακοινώνει την απόκτηση του Αργεντινού ποδοσφαιριστή Χαβιέρ Σαβιόλα για τα επόμενα δύο (2) χρόνια.

Σύντομο βιογραφικό

Ένα από τα πλέον γνωστά ονόματα του ευρωπαϊκού -και όχι μόνο- ποδοσφαίρου, ο Χαβιέρ Σαβιόλα, είναι πλέον μέλος της μεγάλης οικογένειας του Ολυμπιακού! Γεννηθείς στις 11 Δεκεμβρίου του 1981, ο 31χρονος διεθνής με την εθνική Αργεντινής επιθετικός άρχισε την επαγγελματική του καριέρα στην Αργεντίνικη Ρίβερ Πλέιτ. Αγωνίστηκε με τα χρώματα των «μιγιονάριος» από το 1998 μέχρι το 2001. Έκανε 86 συμμετοχές και πέτυχε 45 γκολ!

Μεταπήδησε στην Μπαρτσελόνα το 2001 και παρέμεινε εκεί μέχρι το 2007, παίζοντας όμως ως δανεικός και σε άλλους συλλόγους, κατά το διάστημα της εκεί παραμονής του. Συνολικά με την «Μπάρτσα» έκανε 123 συμμετοχές και πέτυχε 49 γκολ! Στο μεσοδιάστημα, αγωνίστηκε ως δανεικός στη Μονακό (2004-2005, 29 συμμετοχές και 7 γκολ) και τη Σεβίλλη (2005-2006, 29 συμμετοχές και 9 γκολ).

Αμέσως μετά, πήρε μεταγραφή στο αντίπαλο δέος της Μπαρτσελόνα, τη Ρεάλ Μαδρίτης! Από το 2007 μέχρι και το 2009 ο Σαβιόλα σε 17 συμμετοχές πέτυχε 4 γκολ, πριν μετεγγραφεί στην Μπενφίκα. Και στην Πορτογαλία είχε καλή παρουσία, καθώς σε 69 συμμετοχές πέτυχε 24 γκολ. Την περασμένη σεζόν ήταν μέλος της ομάδας της Μάλαγα, η οποία εντυπωσίασε με τις εμφανίσεις της. Σε 27 συμμετοχές πέτυχε 8 γκολ και πλέον θα φορά τη φανέλα του Ολυμπιακού μας!

Αξιοσημείωτα στοιχεία για τον Σαβιόλα είναι τα δύο ακόλουθα. Στις 16 Οκτωβρίου του 1998 και σε ηλικία 16 ετών και 311 ημερών, ο Σαβιόλα έκανε ντεμπούτο με τη Ρίβερ Πλέιτ, στο ματς εναντίον της Χιμνάσια. Σκόραρε, μάλιστα, μπαίνοντας ως αλλαγή και έγινε ο νεότερος παίκτης που πέτυχε γκολ στο πρώτο του επίσημο ματς στην Αργεντινή!

Στις 17 Αυγούστου του 2004 στο πλαίσιο του Ολυμπιακού τουρνουά ποδοσφαίρου, Αθήνα 2004, έπαιξε για πρώτη φορά στο Καραϊσκάκη, πριν καν προλάβει να… αγωνιστεί εκεί ο Ολυμπιακός μας και πλέον επιστρέφει σε αυτό φορώντας την ερυθρόλευκη φανέλα. Ο Χαβιέρ Σαβιόλα θα φορά το Νο. 9!